Šaľa

Poloha

Mesto leží v Podunajskej rovine na oboch brehoch dolného toku Váhu, v nadmorskej výške 107 m. Rozkladá sa na úrodnej nížine, na rovine, vo výmere 4 497 ha. Na ľavom brehu rieky Váh leží mestská časť Veča, ktorá sa so Šaľou zlúčila 1. januára 1960. K mestu patrí aj osada Hetmín a Kilič.
V blízkosti Šale sa nachádzal dôležitý brod cez rieku Váh, dnes mestom prechádza významná cesta I/75, spájajúca Galantu a Nové Zámky. Severojužným smerom ju križuje cesta II/573 od Serede na Komárno. Južným okrajom mesta vedie železničná trať Bratislava – Štúrovo. Galanta leží 13 km západne, Sereď 20 km severozápadne, Nitra 26 km severovýchodne, Nové Zámky 33 km juhovýchodne a Dunajská Streda 32 km juhozápadne.

Ulice

Agátová, B. Nemcovej,  Bernolákova, Bilická, Bottova, Brezová, Broskyňová, Budovateľská, Cintorínska, Čs. Armády, Diakovská, Dlhoveská, Dolná, Dózsova, Drieňová, Družstevná, Dubová, Fraňa Kráľa, Gagarinova, Gaštanová, Germánska, Gorkého, Hlavná, Hlboká, Hliník, Hollého, Horná, Hospodárska, Hrabová, Hviezdoslavova, J. Feketeházyho, J. Kollára, J. M. Hurbana, J. Palárika, Jarmočná, Jaseňová, Javorová, Jazerná, Jánošíkova, Jelšová, Jesenského, Jilemnického, Kalinčiakova, Komenského, Kpt. Jaroša, Kráľovská, Krátka, Krížna, Kukučínova, Kúpeľná, Kvetná, L. Svobodu, Lesná, Letná, Liesková, Lipová, Lúčna, Lužná, Michala Miloslava Hodžu, Milana Rastislava Štefánika, Malá, Markovičova, Mostová, Murgašova, Narcisová, Nábrežná, Nádražná, Námestie Sv. Juraja (donedávna Námestie Alexandra Dubčeka), Námestie Sv. Alžbety, Námestie sv. Trojice, Nemocničná, Nešporova, Nezábudková, Nitrianska, Nivy, Nova, Novomeského, Okružná, Orechová, P. J. Šafárika, Partizánska, Pažitná, Pionierska, Petra Pázmaňa, Priečna, Rímska, Robotnícka, Ružová, Sadová, Sládkovičova, Slnečná, Smetanova, SNP, Staničná, Školská, Štúrova, Švermova, Topoľná, Trnovecká, Tulipánová, Úzka, V. Šrobára, Vajanského, Váhová, Vinohradnícka, Vlčanská, Záhradkárska, Záhradnícka, Železničná, 1. mája, 8. mája.

Vodné toky

Rieka Váh

Dejiny

Mesto patrí medzi najstaršie mestá na Slovensku a je významná aj ako archeologická lokalita, pretože v jej chotári sa našla lebka neandertálskeho človeka. Prvá písomná zmienka o sídle pochádza už z roku 1002. V roku 1536 kráľ Ferdinand povýšil Šaľu na mesto. V 19. storočí sa stala administratívnym centrom celého okolia. V roku 1850 bola Šaľa prostredníctvom železnice spojená s Budapešťou a Viedňou. Po druhej svetovej vojne rozvoj mesta najviac ovplyvnila výstavba chemickej továrne Duslo Šaľa.
V roku 2006 bola v centre mesta vybudovaná pešia zóna.

Pôvod názvu

Pravdepodobne od lat. salis – soľ. Miesto mohlo byť známe už od 8. storočia ako sklad soli na trase Hallstatt (bane na soľ v dnešnom Rakúsku) – Nitra v čase Veľkej Moravy, pri prechode cez Váh. Podobne Solnok (Maďarsko) miesto na soľnej trase Nitra – Sedmohradsko (bane na soľ).

Pomníky

Pomník padlým vojakom v 1. svetovej vojne.

Priemysel

Nosným pilierom v meste je chemický priemysel, zastúpený hlavne spoločnosťou Duslo, a. s.
Je najväčším zamestnávateľom v Šalianskom a zároveň aj v Nitrianskom regióne, v Šali zamestnáva s dcérskymi spoločnosťami cca 3000 ľudí. Jej výrobný program je zameraný hlavne na výrobu: priemyselných hnojív, gumárenských chemikálii, produkty horčíkovej chémie, disperzie a lepidla Duvilax, polypropylénové vlákna, priemyselné trhaviny, ekologickú pohonnú látku AdBlue, prostriedky na ochranu rastlín a špeciálne výrobky organickej a anorganickej chémie. Spoločnosť vlastní niekoľko veľkých spoločností, najvýznamnejšie sú: Istrochem v Bratislave a najväčší výrobca AdBlue v Európe – holandská spoločnosť GreenChem. V Šali vlastní firmy SVUM, a. s. a Eldus, ktoré majú na starosti údržbu technických zariadení v podniku, ďalej v meste pôsobí jéj dcéra VUCHT, a. s., ktorá realizuje pre spoločnosť výskum a vývoj. 
Chémiu v meste zastupujú aj spoločnosti Shin Heung Precision Slovakia a EURO DABO, ktoré vyrábajú plastové obaly a expandovaný polystyrén pre elektrotechnický priemysel.
Druhým najväčším zamestnávateľom je skupina IN, je to skupina spoločností z oblasti stavebníctva, výroby stavebných prefabrikovaných prvkov – železobetónové halové systémy a zámková dlažba, ďalej podniká v predaji stavebných materiálov a kvalifikovanej strojárskej výroby. Spoločnosť pôsobí prostredníctvom svojej dcéry STAVMAT IN CZ, a. s aj v Česku.
V meste sídli aj spoločnosť Platon Technologies, s. r. o. Firma vyvíja otvorený aplikačný software, zaoberá sa tvorbou internetových stránok a aplikácií, služby v oblasti grafiky a dizajnu.
Ďalej pôsobia v meste firmy, ktoré realizujú stavebno – montážnu a opravárensko-servisnú činnosť.

Autobusová doprava

Autobusová stanica leží oproti železničnej, železničná doprava je však menej využívaná, pretože autobusových zastávok v meste je pomerne dosť. Mesto má dobré autobusové spojenia do miest: Nitra, Galanta, Sereď a do okolitých obcí okresu Šaľa a Galanta. Mestská doprava je koncentrovaná do mestskej časti Veča a do Duslo, a. s.

Železničná doprava

Šaľou prechádzajú viaceré železničné trate. Celoslovenský význam má trať 130 spájajúca Bratislavu so Štúrovom. V Šali sa začína aj lokálna trať číslo 134 spájajúca Šaľu s Nededom. Mesto má osobnými, zrýchlenými vlakmi a rýchlikmi dobré spojenie s mestami ako Bratislava, Banská Bystrica, Zvolen, Galanta, Nové Zámky, Senec, Sládkovičovo atď. Budova železničnej stanice bola postavená v roku 1818.

Vodná doprava

V meste je prístav, využívaný spoločnosťou Duslo, a. s., ktorý má obmedzené podmienky pre plavbu lodí od Komárna až po Sereď. Je to prvá etapa Vážskej vodnej cesty.

Mosty

V meste sú postavené dva mosty cez rieku Váh. Jeden cestný most dlhý 299 m – štátna cesta 1. triedy I/75, spájajúca mestá Bratislava a Nové Zámky, Nitra a Duslo, a. s. Železničným mostom prechádza trať európskeho významu Bratislava – Galanta – Šaľa – Nové Zámky – Štúrovo. Neustála narastajúca záťaž štátnej cesty I/75 si vynútila plán druhého cestného mostu, ktorý bude postavený cez rieku Váh. Ten bude základom veľkého obchvatu mesta a blízkych obcí, ktorý bude spájať skoro všetky existujúce cestné ťahy v meste a okolitých obciach.